DA sê minister steek feite oor ‘WVF-ramp’ weg  Mense staan tou om WVF-uitbetalings te ontvang by die departement van arbeid se kantore in Bellville. (Foto: Brendan Magaar/African News Agency/ANA) Die DA waarsku dat die Werkloosheidsversekeringsfonds op die rand van algehele ineenstorting is. Dié waarskuwing hou verband met die korrekte uitbetaling van geldhulp aan diegene wat ŉ salaris en/of hul werk verloor het weens die grendelstaat. Volgens die DA word daar gelieg oor wanneer die rekenaarstelsel waarop mense aansoek moet doen vir hierdie geldelike steun eendag gaan werk. Die DA meen die WVF is duidelik nie daartoe in staat om hierdie stelsel, waarvan baie Suid-Afrikaners in hierdie dae letterlik afhanklik is vir oorlewing, effektief te bestuur nie. Die party stel voor dat die Suid-Afrikaanse Inkomstediens die administrasie dadelik as ŉ oorgangsmaatreël oorneem. Die DA se twee parlementslede verantwoordelik vir arbeidskwessies, dr. Michael Cardo en Michael Bagraim, het Woensdag tydens ŉ mediakonferensie onderneem om geen politieke voordeel te probeer trek nie en nie die regering, die ANC of die minister op enige manier te kritiseer of aan te kla oor enigiets wat tot dusver met die WVF in die grendeltyd verkeerd geloop het nie. Dit is solank hulle net volkome eerlik sal wees met die publiek (sonder verswygings) en sal ophou om deur die leuenagtige skep van totaal onrealistiese verwagtinge oor uitbetalings die publiek vals hoop te gee. Eweso vra die DA dat minister Thulas Nxesi, sy departement en die WVF onmiddellik die mees korrekte, realistiese en volledige inligting verskaf aan die publiek rakende huidige en vorige gebeure, foute, en regstellings in die WFV van die begin van die grendelstaat tot op hede. Laastens het die twee DA-LP’s die minister en die WVF versoek om dadelik die huidige suksesse, mislukkings, onbekwaamhede, ware feite en toestand van die WVF, sowel as die toekomsverwagting wat die suksesvolle, wettige en nie-korrupte funksionering van WVF-uitbetalings betref, met die publiek te deel. “Dit gaan daaroor dat letterlik miljoene mense wat hul werk verloor het, tans werklik in ŉ posisie is dat die WVF-betalings die enigste geld is wat hulle kan inkry. Die WVF-geld is vir miljoene van ons mense wat gewoonlik net-net kop bo water hou, die enigste kans om te keer dat hulle, en miskien nog erger, hul kinders, nie letterlik sterf van honger nie,” het Cardo bygevoeg. Thulas Nxesi. Foto: Jairus Mmutle/GCIS Die WVF het nou al herhaaldelik amptelik aangedui dat die aanlynstelsel, wat al manier is waarop die publiek suksesvol vir die tersaaklike geld kan aansoek doen, getoets is en dat dit werk. “Die twee mees onlangse datums sou eers (beslis) die afgelope Vrydag wees. Miljoene desperate mense het hoop geskep, maar letterlik niks het gebeur nie – nie eens ŉ verduideliking wat fout is nie. Toe word belowe die aanlyn-aansoekproses sou beslis teen die naweek werk, en toe word belowe Maandag. Elke dag gebeur niks sonder enige aanduiding van die kundigheid om die probleem op te los nie,” het Cardo gesê. Die DA voer aan dat die WVF nou nog nie al die uitbetalings vir Maart gedoen het nie en dat April se uitbetalings glad nie volledig of korrek gedoen is nie. Weens probleme met die stelsel het die aansoeke vir Mei se uitbetalings nog nie eens geopen nie. Bagraim het in ŉ stadium byna begin huil en moes ŉ ruk stil raak om die trane te sluk. “Ek dink nie mense begryp die erns van hierdie saak nie. Ek kry elke dag letterlik honderde oproepe van goeie, hardwerkende Suid-Afrikaners wat getrou gewerk en na die beste van hul vermoë probeer spaar en voorbeeldig geleef het. “Hulle het armes gehelp, geskenk aan liefdadigheid en mense met huiswerkers of tuiniers betaal hulle steeds in hierdie dae, al hoef hulle nie. Daardie mense het nou niks geld nie. Hulle het dikwels nie geld vir kos nie. Hulle huil. Hulle is desperaat.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.